English: Thank you for those questions. A couple of comments, and then I'll try and address, I think, your five specific areas of questions. I want to start by recognising, of course, the role of Plaid Cymru in this review coming into being. We tried before the last election to have cross-party agreement on a health and care review and there's something about timing in all of this and recognising timing, because actually within the last year of the last Government, it was difficult to get parties to agree to do it. And it's understandable why. There's no criticism of individual parties, but a year before the election it's difficult to get people to say, 'Let's be cross-party and work together.' We've taken that opportunity at the start of this term to start this process of having an independent review, agreeing on the terms and agreeing on the membership. We now need to make choices together as well. The challenge for all of us, in Government, of course, as well - . I quite enjoy having the responsibility of being in Government and I've got a responsibility to make choices now and in the future as well. But there is a central challenge to all of us as political representatives in what we choose to do and how we have the debate and how we make choices together about the future, because if we stop choices being made that is a choice in itself, and the report tells us that, in many ways, that is the biggest danger for the future of health and care. We've got to have the space, the vision, the ability and the willingness to make some difficult choices about the future, and that was a choice we made at the start, but not, as I said to Angela Burns - . We did not replace 'Together for Health' at the start of this term, because we were going to have this review instead, and that was the right choice to make and that's the comment the panel are making about having a vision. We need to have that vision - that is the long term plan that I've talked about for health and care - by the end of spring. That is what we want to provide, that vision for the future, to take forward the review and not, as Angela has suggested, leave it on a shelf in the Government. And I guess on that point about engagement ahead of the long-term plan - your first question - we do expect to engage openly with stakeholders, within the health service, with different staff groups and different royal college representation as well. It's interesting how royal colleges themselves are actually welcoming and agitating for more change as well. That can be difficult for them and some of their members, as well as our broader trade union colleagues representing workers in the health service, but much more than that of course, our partners in local government and beyond. This has been deliberately a health and social care review. This isn't simply about the health service; it is about how health and social care are part of a broader system, with colleagues in housing as well. I expect them all to be interested in that future plan and, of course, the public as well. We want to have an open public engagement and voice within that long-term plan for the future. In terms of your point about measuring patient experience, again, it is, of course, important as part of the quadruple aim about understanding how we measure patient experience and enhancing and valuing it. We need to find some measures that are useful to add real value to what we're measuring. Otherwise, the danger is that we simply measure numbers, and that always gets you back to activity, the volume of activity, the time in which something is done rather than the quality of what's done and someone's experience, and that's a bit more difficult. But I think it's more valuable in doing that as well. I would politely disagree with you about not abolishing community health councils. If we wish to have a citizen voice, advocacy across our health and social care system, we actually need to have a new legislative footing for that group. You can't simply do it the way that CHCs are currently constituted, so you have to find a new way to constitute a new body. The discussion is about what powers and what responsibilities they have with the new system. You can paint it as abolition, but they're going to be replaced with a new body to work across the whole health and social care system, and I think that is the right thing to do. Indeed, the national Board of Community Health Councils in Wales agree that that's the right thing to do as well. On workforce, we've been clear previously in our response on your specific points about medical training in north Wales, and I will of course bring forward a statement on the work that the three universities are already doing on how we equip more people more generally across the country to have a career in medicine and in particular how we deliver more medical training within north Wales. On technology-led innovation and the figures, again, there is a range of people, both within this Chamber and outside, who recognise the real potential and, indeed, the real need to gain more from technology in delivering innovation and improvement that will deliver real value. It's not just about shaving a few pound signs off, but actually recognising the way that people live their lives and make choices. Actually, the health service needs to catch up with that. Again, there are some parts of social care where, working together, we've got to design systems that actually work together and can talk to each other to again make it easier for the citizen. We should not expect an individual who has health and care needs to navigate their way through a complex system. We have to make it easier for them to do so. Finally, on your point about measures, I've indicated that we need to take seriously the review and respond to it properly, but there will be a need, and I recognise that now to come back, at the very least within a year, to look at the progress that we've then made, as well as being open to scrutiny, not just in the normal way in the Chamber and through the Health, Social Care and Sport Committee, but from a Government point of view to think seriously about the recommendation in the review that, each year, we provide an annual update from the Government and the health service and the social care system on where we think we are, the challenges we still have and what else we need to do. I think that's a worthwhile suggestion that we do need to give serious consideration to, because I think that would provide some of the clarity that you yourself have suggested we should look to provide.
Welsh: Diolch ichi am y cwestiynau hynny. Cwpl o sylwadau, ac yna gwnaf geisio ymdrin, rwy'n meddwl, â'ch pum maes penodol o gwestiynau. Rwyf am ddechrau drwy gydnabod, wrth gwrs, cyfraniad Plaid Cymru at fodolaeth yr adolygiad hwn. Gwnaethom geisio, cyn yr etholiad diwethaf, gael cytundeb trawsbleidiol ar adolygiad iechyd a gofal ac mae rhywbeth ynghylch amseru yn hyn oll a chydnabod amseru, oherwydd a dweud y gwir o fewn blwyddyn olaf y Llywodraeth ddiwethaf, roedd yn anodd perswadio pleidiau i gytuno i'w wneud. Ac mae'n ddealladwy pam. Does dim beirniadaeth i bleidiau unigol, ond flwyddyn cyn yr etholiad mae'n anodd argyhoeddi pobl i ddweud, 'Dewch inni fod yn drawsbleidiol a gweithio gyda'n gilydd.' Rydym ni wedi achub ar y cyfle hwnnw ar ddechrau'r tymor hwn i ddechrau'r broses hon o gynnal adolygiad annibynnol, cytuno ar y telerau a chytuno ar yr aelodaeth. Nawr mae angen inni wneud dewisiadau gyda'n gilydd hefyd. Yr her i bob un ohonom, yn y Llywodraeth, wrth gwrs, hefyd - . Rwy'n eithaf mwynhau'r cyfrifoldeb o fod mewn Llywodraeth ac mae gennyf gyfrifoldeb i wneud dewisiadau nawr ac yn y dyfodol hefyd. Ond un her ganolog i bob un ohonom fel cynrychiolwyr gwleidyddol yw'r hyn yr ydym yn dewis ei wneud a sut i gynnal y ddadl a sut i wneud dewisiadau gyda'n gilydd ynglŷn â'r dyfodol, oherwydd os ydym ni'n rhwystro dewisiadau rhag cael eu gwneud mae hynny'n ddewis ynddo'i hun, ac mae'r adroddiad yn dweud wrthym, mewn sawl ffordd, mai dyna'r perygl mwyaf i ddyfodol iechyd a gofal. Rhaid inni gael y lle, y weledigaeth, y gallu a'r parodrwydd i wneud dewisiadau anodd am y dyfodol, ac roedd hynny'n ddewis a wnaethom ar y dechrau, ond nid, fel y dywedais wrth Angela Burns - . Ni wnaethom ddisodli 'Law yn Llaw at Iechyd' ar ddechrau'r tymor hwn, oherwydd roeddem yn mynd i gynnal yr adolygiad hwn yn lle hynny, a dyna oedd y dewis cywir i'w wneud a dyna'r sylw y mae'r panel yn ei wneud am fod â gweledigaeth. Mae angen y weledigaeth honno arnom - dyna'r cynllun hirdymor yr wyf wedi sôn amdano ar gyfer iechyd a gofal - erbyn diwedd y gwanwyn. Dyna'r hyn yr hoffem ei ddarparu, y weledigaeth honno ar gyfer y dyfodol, i fwrw ymlaen â'r adolygiad ac nid, fel y mae Angela wedi'i awgrymu, ei adael ar silff yn y Llywodraeth. Ac am wn i, ar y pwynt hwnnw am ymgysylltu cyn y cynllun hirdymor - eich cwestiwn cyntaf - rydym yn disgwyl ymgysylltu'n agored â rhanddeiliaid, o fewn y gwasanaeth iechyd, â gwahanol grwpiau o staff a gwahanol gynrychiolwyr o'r Coleg Brenhinol hefyd. Mae'n ddiddorol sut y mae'r colegau brenhinol eu hunain yn groesawgar ac yn galw am fwy o newid hefyd. Gall hynny fod yn anodd iddyn nhw ac i rai o'u haelodau, ac i'n cydweithwyr ehangach mewn undebau llafur sy'n cynrychioli gweithwyr yn y gwasanaeth iechyd, ond yn llawer mwy na hynny wrth gwrs, ein partneriaid mewn llywodraeth leol a thu hwnt. Roedd hwn, yn fwriadol, yn adolygiad o iechyd a gofal cymdeithasol. Nid dim ond y gwasanaeth iechyd sydd dan sylw yma; mae'n ymwneud â sut y mae iechyd a gofal cymdeithasol yn rhan o system ehangach, gan gynnwys cydweithwyr o'r sector tai hefyd. Rwy'n disgwyl iddyn nhw i gyd ddangos diddordeb yn y cynllun hwnnw i'r dyfodol ac, wrth gwrs, y cyhoedd hefyd. Hoffem i'r cyhoedd gael ymgysylltiad cyhoeddus a llais yn y cynllun hirdymor hwnnw ar gyfer y dyfodol. O ran eich pwynt am fesur profiad cleifion, unwaith eto, mae'n bwysig, wrth gwrs, yn rhan o'r nod pedwarplyg i ddeall sut yr ydym yn mesur profiad cleifion ac yn ei wella a'i werthfawrogi. Mae angen inni ganfod mesurau sy'n ddefnyddiol i ychwanegu gwir werth at yr hyn yr ydym yn ei fesur. Fel arall, y perygl yw mai dim ond mesur rhifau yr ydym, ac mae hynny bob amser yn eich arwain yn ôl at weithgarwch, swm y gweithgarwch, yr amser mae'n ei gymryd i wneud rhywbeth yn hytrach nag ansawdd yr hyn sy'n cael ei wneud a phrofiad rhywun, ac mae hynny ychydig yn anoddach. Ond rwy'n meddwl ei bod yn fwy gwerthfawr gwneud hynny hefyd. Byddwn yn anghytuno'n gwrtais â chi am beidio â diddymu cynghorau iechyd cymuned. Os ydym ni eisiau i ddinasyddion gael llais, ac eiriolaeth ar draws ein system iechyd a gofal cymdeithasol, mae arnom angen sylfaen ddeddfwriaethol newydd i'r grŵp hwnnw. Ni allwch ei wneud â chyfansoddiad presennol cynghorau iechyd cymuned, felly mae'n rhaid ichi ddod o hyd i ffordd newydd o gyfansoddi corff newydd. Mae'r drafodaeth yn sôn am pa bwerau a pha gyfrifoldebau sydd ganddyn nhw yn y system newydd. Gallwch chi ei gyfleu fel diddymu, ond bydd corff newydd yn cymryd eu lle i weithio ar draws y system iechyd a gofal cymdeithasol gyfan, ac rwy'n meddwl mai dyna'r peth iawn i'w wneud. Yn wir, mae Bwrdd cenedlaethol y Cynghorau Iechyd Cymuned yng Nghymru yn cytuno mai dyna'r peth iawn i'w wneud hefyd. O ran gweithlu, rydym wedi bod yn glir o'r blaen yn ein hymateb ynglŷn â'ch pwyntiau penodol am hyfforddiant meddygol yn y gogledd, a byddaf wrth gwrs yn cyflwyno datganiad am y gwaith y mae'r tair prifysgol eisoes yn ei wneud o ran sut yr ydym yn arfogi mwy o bobl yn fwy cyffredinol ledled y wlad i gael gyrfa mewn meddygaeth ac yn benodol sut yr ydym ni'n darparu mwy o hyfforddiant meddygol yn y gogledd. O ran arloesi a arweinir gan dechnoleg a'r ffigurau, unwaith eto, mae amrywiaeth o bobl, o fewn y Siambr hon a'r tu allan, sydd yn cydnabod potensial go iawn ac, yn wir, y gwir angen i fanteisio mwy ar dechnoleg i ddarparu arloesedd a gwelliant a fydd yn darparu gwerth go iawn. Nid dim ond mater o arbed ychydig o bunnoedd yw hyn, ond cydnabod yn wir sut y mae pobl yn byw eu bywydau ac yn gwneud dewisiadau. A dweud y gwir, mae angen i'r gwasanaeth iechyd ddal i fyny â hynny. Unwaith eto, mewn rhai rhannau o ofal cymdeithasol, mae angen inni weithio gyda'n gilydd i lunio systemau sydd wir yn gweithio gyda'i gilydd ac yn gallu siarad â'i gilydd, eto i'w gwneud yn haws i ddinasyddion. Ni ddylem ddisgwyl i bobl ag anghenion iechyd a gofal lywio eu ffordd drwy system gymhleth. Mae'n rhaid inni ei gwneud yn haws iddyn nhw wneud hynny. Yn olaf, ynglŷn â'ch pwynt am fesurau, rwyf wedi nodi bod angen inni gymryd yr adolygiad o ddifrif ac ymateb iddo'n briodol, ond bydd angen, ac rwy'n cydnabod hynny nawr, dod yn ôl, o leiaf o fewn blwyddyn, i edrych ar y cynnydd y byddwn wedi'i wneud, yn ogystal â bod yn agored i graffu, nid dim ond yn y ffordd arferol yn y Siambr a drwy'r Pwyllgor Iechyd, Gofal Cymdeithasol a Chwaraeon, ond o safbwynt Llywodraeth i feddwl o ddifrif am yr argymhelliad yn yr adolygiad ein bod, bob blwyddyn, yn rhoi diweddariad blynyddol gan y Llywodraeth a'r gwasanaeth iechyd a'r system gofal cymdeithasol am ble rydym yn meddwl yr ydym, pa heriau sydd gennym o hyd a beth arall y mae angen inni ei wneud. Rwy'n meddwl bod hynny'n awgrym buddiol y mae angen inni ei ystyried o ddifrif, oherwydd rwy'n meddwl y byddai hynny'n rhoi rhywfaint o'r eglurder yr ydych chi eich hun wedi awgrymu y dylem geisio ei roi.